CityCenter

CityCenter je ucelený komplex moderných budov s úžitkovou plochou 1 560 500 m² na rozlohe 31 hektárov v Las Vegas, Nevada. Projekt je dielom spoločnosti MGM Resorts International a Dubai World, ktorá sa pridala až počas realizácie projektu. CityCenter je najväčší stavebný projekt v histórií USA, ktorý je financovaný súkromnými zdrojmi (8,5 miliardy USD, čo je asi 6,7 miliardy EUR). Výstavba prebiehala na mieste, kde v minulosti stál Boardwalk Hotel and Casino, tiež vo vlastníctve MGM.

Komplex bol otvorený 16. decembra 2009 (okrem Veer Towers a Harmon Hotel). Počas výstavby sa vyskytli viaceré problémy. Na začiatku roku 2009 zažaloval Dubai World svojho partnera MGM, pretože nebol schopný financovať svoju časť nákladov. V marci 2009 sa obidve spoločnosti dohodli.  Počas výstavby doteraz zahynulo až 6 robotníkov.Sixth worker dies at Vegas CityCenter project, Reno Gazette-Journal, 31. máj 2008. Problém sa vyskytol aj pri výstavbe hotela Harmon, keď bola zistená kriticky nesprávne nainštalovaná nosná výstuž.

 História 
V roku 2016 spoločnosti MGM a Dubai World predali obchodno-zábavné centrum Crystals za 1,1 miliardy USD spoločnostiam Invesco a Simon Property Group.

V roku 2018 bol hotel Mandarin Oriental predaný za 214 miliónov USD hotelovej investorke Tiffany Lam a zakladateľom spoločnosti Panda Express Andrewovi a Peggy Cherng. Hotel bol následne premenovaný a začlenený do siete Waldorf Astoria.

Do roku 2019 bol komplex CityCenter premenovaný na Aria Campus.

V roku 2021 spoločnosť MGM odkúpila podiel spoločnosti Dubai World za 2,1 miliardy USD, čím získala plné vlastníctvo posledných nehnuteľností v komplexe – rezortov Aria a Vdara. Krátko nato MGM oba rezorty predala investičnej spoločnosti The Blackstone Group. Tá ich následne prenajala späť spoločnosti MGM, ktorá zostala ich prevádzkovateľom.

V tom istom roku MGM predala aj pozemok pôvodne určený pre hotel Harmon developerom Brettovi Torinovi a spoločnosti Flag Luxury Group. Na tomto mieste bolo v roku 2023 otvorené štvorpodlažné nákupné centrum s názvom 63 CityCenter.

 Zloženie komplexu 
 Aria Resort & Casino, je 61 poschodová budova, ktorá obsahuje hotel s 4 004 izbami a kasíno s rozlohou 14 000 m². Autor a dizajnér budovy je César Pelli.
 Vdara, 57 poschodový condotel (kondomínium aj hotel) s 1 495 bytovými jednotkami. Budova bola dokončená ako prvá ešte v máji 2008. Architektom budovy je Rafael Viñoly.
 Harmon Hotel boutique hotel so 400 izbami, ktorý mal mať pôvodne 49 poschodí ale po zistení poruchy bol znížený na 25 poschodí. Predpokladaný termín ukončenia výstavby je stanovený na koniec roku 2010. Autorom je spoločnosť Foster a Partners, Normana Fostera.
 The Mandarin Oriental je budova s 225 kondomíniami s 392 hotelovými izbami. Dizajn hotela vytvorila spoločnosť Kohn Pedersen Fox.
 The Veer Towers je dvojica 37 poschodových obytných veží s 674 kondomíniami. Veže sú od seba naklonené v 4,6 stupňovom uhle. Veže sú dielom spoločnosti Helmuta Jahna.
 Crystals je 46 000 m² obchodné a zábavné centrum, ktorého autorom je Daniel Libeskind.
 ostatné: súčasťou komplexu je aj parkovací dom s kapacitou 6 900 automobilov a moderná požiarna zbrojnica. Spoločnosť Siemens navrhla 9 MW energetickú jednotku, ktorá zásobuje komplex energiou a viaceré technológie v celom projekte za 100 miliónov USD. Všetky technológie boli navrhnuté s ohľadom na životné prostredie a udržateľnosť.

 Galéria 

 Referencie 

 Iné projekty 
.

Kategória:Kasína
Kategória:Stavby v Las Vegas
Kategória:Hotely v USA
Kategória:Architektúra z 2009